
REPUBLIKA HRVATSKA 
Općinski sud u Osijeku 
31000  Osijek
Europska avenija 7
                                                                                  Poslovni broj: P Ob-477/2025-18

    U  I M E  R E P U B L I K E  H R V A T S K E

P R E S U D A                                                    
                                                             

 Općinski sud u Osijeku po sucu Jadranki Oroz u pravnoj stvari tužitelja S. G., OIB: …, iz R., …, zastupan po pun. M. M., odvjetniku u O., protiv tuženice D. G., OIB: …, iz B., …, boravište S., …, nakon održane i zaključene glavne i nejavne rasprave 18. rujna 2026., u nazočnosti tužitelja, pun. tužitelja, a u odsutnosti tuženice, koja presuda je objavljena 27. listopada 2026.,
                         
p r e s u d i o  j e


I. Nalaže se tuženici D. G., OIB: …, …, B., plaćati tužitelju S. G., OIB: …, iz I., …, iznos od 290,00 eura (slovima: dvijestotinedevedeseteura) mjesečno najkasnije do zadnjeg dana u mjesecu za tekući mjesec, počevši od podnošenja tužbe, odnosno od 23. listopada 2025. do 30. lipnja 2026., a od 1. srpnja 2026. iznos od 319,00 eura (slovima: tristotinedevetnaesteura) pa ubuduće, sve dok za to budu postojali zakonski uvjeti, zajedno sa zakonskim zateznim kamatama tekućim od dospijeća pojedinog iznosa pa do isplate po stopi koja se određuje za svako polugodište, uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, u roku od 15 dana.

II. Nalaže se tuženici da tužitelju naknadi parnične troškove u iznosu od  500,00 eura (slovima: petstotinaeura), zajedno sa zateznim kamatama tekućim od presuđenja, odnosno od 27. listopada 2026. pa do isplate, po stopi koja se određuje za svako polugodište, uvećanjem referentne stope za tri postotna poena, pri čemu se za prvo polugodište primjenjuje referentna stopa koja je na snazi na dan 1. siječnja, a za drugo polugodište referentna stopa koja je na snazi na dan 1. srpnja te godine, sve u roku 15 dana, pod prijetnjom ovrhe.


Obrazloženje


1. Tužitelj je po pun. podnio tužbu dana 23. listopada 2025. protiv tuženice radi uzdržavanja. Navodi da je tužitelj sin tuženice, trenutno navršenih 20 godina života. Tuženica je dana 13.7.2023. napustila tužitelja, te od tada ni na koji način ne doprinosi za njegovo uzdržavanje, o njemu isključivo brine otac E. G. Tužitelj je već bio vodio postupak protiv tuženice radi uzdržavanja pred OS Osijek pod brojem … u kojem je djelomično uspio u postupku, ali je odbijen s dijelom tužbenog zahtjeva koji se odnosi na plaćanje budućih iznosa uzdržavanja. U odnosu na činjenično stanje koje je utvrđeno o tom postupku u vrijeme donošenja presude od 18. 2. 2025. situacija se za tužitelja promijenila. Tužitelj više nije zaposlen i ne ostvaruje nikakve prihode jer se morao u cijelosti posvetiti obvezama na fakultetu. Prema saznanjima tužitelja tuženica je trenutno zaposlena u Republici S. gdje ostvaruje plaću barem od 930,00 EUR što je minimalna neto plaća u S. Tužitelj stoga potražuje iznose uzdržavanja koje je dužan plaćati roditelj počevši od utuženja pa nadalje u skladu s čl. 290. Obiteljskog zakona. Tužitelj je u 20. godini života te se redovito školuje i ima uobičajene potrebe osobe istog uzrasta. Tužitelj zadržava pravo povećati iznos nakon što se u ovom postupku pribave dokazi o prihodima i imovnom stanju tuženice..

2. Tuženica nije odgovorila na tužbu, niti je pristupila na ročište.

3.    Na temelju odredbe članka 45. Zakona o međunarodnom privatnom pravu („Narodne novine“ broj 67/223 dalje, ZMPP) je propisano kako se za obveze uzdržavanja   mjerodavno pravo određuje prema Haškom protokolu od 27. studenoga 2007. o pravu mjerodavnom za obveze uzdržavanja ( SL L 331, 16.12.2009.., Haški protokol) dok je člankom 53. istog Zakona propisano da se nadležnost suda Republike Hrvatske u predmetima uzdržavanja određuje prema poglavlju II. Uredbe Vijeća (EZ) br. 4/2009 od 18. prosinca 2008., o nadležnosti, mjerodavnom pravu, priznavanju i izvršenju sudskih odluka te suradnja u stvarima koje se odnose na obvezu uzdržavanja (SL L 7, 10.1.2009.; SL L 281, 23.10.2013., dalje Uredba 4/2009). Sukladno odredbi članka 3. stavak 1. a) i članka 5. Uredbe 4/2009 ovaj sud je nadležan. Nadalje, sukladno odredbi članka 4. stavak 2. Haškog protokola primjenjuje se lex fori odnosno zakoni Republike Hrvatske pred kojom se vodi postupak. 

4.     Kako bi utvrdio odlučne činjenice sud je proveo dokaze uvidom i čitanjem u: dokumentaciju i isprave priložene spisu, kao i presudu ovog suda broj … od ..., te saslušao tužitelja.

5.     Na ročištu održanom 18. rujna 2026. tužitelj po pun. ostaje kod tužbe i tužbenog zahtjeva, a kojim na ime uzdržavanja potražuje iznos od 290 eura umjesto ranijeg iznosa od 250 eura određenog sudskom presudom … od ..., dok od 1.7.2026. potražuje iznos od 319 eura mjesečno, a sukladno odluci o minimalnim novčanim iznosima potrebnim za mjesečno uzdržavanje djeteta koja je objavljena 26.6.2026. Ostaje kod prijedloga da se sasluša tužitelj kao parnična stranka, kao i da se izvrši uvid u priloženu materijalnu dokumentaciju. 

5.1.    Na istom ročištu je saslušan tužitelj kao parnična stranka, u prisutnosti N. B., stalnog sudskog tumača za engleski jezik, radi usmenog prevođenja hrvatskog na engleski jezik i obrnuto, kada je tužitelj iskazao da je student na trećoj godini ekonomije u D., isti studij je predviđen u trajanju od 3 godine, ali ukoliko je dobar student, a on je dobar student i namjerava upisati i četvrtu godinu istog studija. Studij se plaća i to godina 6.000 eura, međutim kako je on dobar student, nije do sada morao plaćati upis u godinu, nego mu to plaća država R. I., dok on jedino mora platiti upisninu u iznosu od 80 eura za svaku godinu. Sam si plaća ručak oko 10 eura dnevno u studentskom restoranu, plaća i korištenje ormarića za svoje stvari kao što su školske knjige, laptop i to plaća 15 eura za cijelu godinu, a od toga mu se vrati 5 eura na kraju godine. Mjesečno plaća i kartu za prijevoz do fakulteta u iznosu od 80 eura, nema vlastite prihode. Naime, ranije je uz studij i radio, međutim, zbog obaveza na fakultetu i učenja više nije mogao i raditi uz studij, te od rujna 2025. više ne radi. Majka mu je prošle godine na ime uzdržavanja platila iznos oko 250 eura i to samo za prva dva mjeseca, od tada više ne plaća uzdržavanje. Sa njom nije u kontaktu unazad 3.g. Živi u iznajmljenoj kući zajedno sa svojim ocem, te sestrom i bratom. Otac mu financijski pomaže u odnosu na prehranu, odjeću, obuću. Otac plaća najamninu za kuću u iznosu od 500 eura mjesečno, kao i troškove režija u iznosu od 1.800 eura mjesečno, a u tome mu pomažu brat i sestra koji su zaposleni. Otac je nezaposlen i prima invalidsku naknadu u iznosu od 230 eura tjedno. Mjesečni troškovi za hranu iznose oko 150 eura, za odjeću, obuću i sl. 80 eura mjesečno. Živi skromno i kupuje samo ono što mu je potrebno. Nema drugih troškova, zdrav je i u tom smislu nema posebnih troškova, kada mora ići kod liječnika pregled mu plaća otac, jer nije zdravstveno osiguran, budući za to nema financijskih mogućnosti, zdravstveno osiguranje se plaća 200 eura mjesečno. Procjenjuje da su njegovi mjesečni troškovi oko 1.200 eura. Nema u vlasništvu nekretnina, niti pokretnina.

5.1.    Sud je prihvatio iskaz tužitelja držeći ga iskrenim i istinitim.

6.     Iz izvatka iz matice rođenih na ime tužitelja utvrđeno je kako je isti rođen ... u D., od oca E. G. i majke D. G. 

7.     Iz potvrde o visini dohodaka i primitaka Porezne uprave V. od 15. svibnja 2026. na ime D. G. utvrđeno je da u razdoblju u 2025., te u razdoblju od siječnja do ožujka 2026. nije evidentiran dohodak niti neoporezivi primici od strane porezne uprave.  

8.      Sud je od nadležnog HZSR, PU V. zatražio dostavu podataka o osobnim, obiteljskim i materijalnim prilikama tuženice, koji podaci nisu dostavljeni, jer se poziv ovom tijelu vratio s obavijesti dostavljača kako se imenovana odselila s adrese B., …

9.   Iz potvrde Državnog fakulteta I. od 12. rujna 2026. prevedene s engleskog jezika na hrvatski jezik od strane sudskog tumača N. B., utvrđeno je kako tužitelj S. G. ima status redovitog studenta Državnog fakulteta I., upisan je u studijski program sveučilišnog prvostupnika (umjetnički smjer – viša razina) ekonomija sa 35 do 40 sati sveučilišne nastave tjedno. Upisan je u 3. godinu studijskog programa akademske godine 2026., ova akademska godina počinje 15. rujna 2026. a predviđeni završetak dana 31. kolovoza 2027..  

10.   Na temelju ocjene svakog dokaza zasebno i svih dokaza zajedno, kao i na temelju rezultata cjelokupnog postupka, a sukladno odredbi članka 8. Zakona o parničnom postupku („Narodne novine“ broj: 53/91., 21/92., 111/99., 88/01., 117/03., 88/05., 2/07., 84/08., 123/08., 57/11., 148/11., 25/13., 89/14., 70/19., 80/22, 114/22, 155/23; dalje: ZPP-a), sud nalazi tužbu i tužbeni zahtjev osnovanim.
 
11.    U članku 7. ZPP-a određeno je da su stranke dužne iznijeti činjenice na kojima temelje svoje zahtjeve i predložiti dokaze kojima se te činjenice utvrđuju, a u članku 219. istoga Zakona da je u parnici svaka stranka dužna iznijeti činjenice i predložiti dokaze na kojima temelji svoj zahtjev ili kojim pobija navode i dokaze protivnika. Prema članku 221.a. ZPP-a određeno je da ako sud na temelju izvedenih dokaza (članak 8.) ne može sa sigurnošću utvrditi neku činjenicu o postojanju činjenice zaključit će primjenom pravila o teretu dokazivanja.

12.    Odredbom članka 290. Obiteljskog zakona („Narodne novine“  broj: 103/15, 98/19, 47/20, 49/23, 156/23; dalje ObZ-a) je propisano da su roditelji dužni uzdržavati punoljetno dijete koje se školuje u srednjoj školi odnosno polazi sveučilišni ili stručni studij u skladu s posebnim propisima, odnosno program za osnovno obrazovanje ili program srednjoškolskog obrazovanja odraslih te redovito i uredno ispunjava svoje obveze, a najdulje do navršene dvadeset šeste godine života djeteta. Odredbom članka 291. stavak 1. ObZ-a propisano je da je dijete koje ima prihode dužno doprinositi za svoje uzdržavanje.

13.   Nesporno je utvrđeno da  je tužitelj sin tuženice, u dobi je od 21 godine, redovan je student treće godine ekonomije Državnog fakulteta I., a prema njegovim navodima stanuje u iznajmljenoj kući sa ocem, koji je nezaposlen prima invalidsku naknadu u iznosu od 230 eura tjedno, te bratom i sestrom, koji su zaposleni, za najam kuće plaćaju iznos od 500 eura mjesečno, troškove režija u iznosu od 1.800 eura mjesečno, on je bez prihoda, jer više ne radi uz studij, a zbog obaveza na fakultetu i učenja, otac mu financijski pomaže, kao i brat i sestra, majka ne doprinosi za njegovo uzdržavanje, sa njom nije u kontaktu unazad 3 godine. Mjesečni troškovi za hranu iznose oko 150 eura, za odjeću, obuću i sl. 80 eura mjesečno, kao i 80 eura na ime upisnine za svaku godinu fakulteta, 10 eura dnevno za ručak u studentskom restoranu, 15 eura za korištenje ormarića za stvari kao što su školske knjige, laptop i to za cijelu godinu, 80 eura mjesečno za prijevoz do fakulteta i dr.. Uzimajući u obzir sve navedeno, sud ocjenjuje kako su potrebe tužitelja oko 800,00 eura, a odnose se na troškove stanovanja, prehrane, odijevanja, higijene, obrazovanja i skrbi o zdravlju. 

14.   Prilikom odlučivanja o visini iznosa uzdržavanja sud je uzeo u obzir okolnosti na strani oca tužitelja, budući da tužitelj s njim stanuje, pa je tako otac nezaposlen, prima invalidsku naknadu, a u nedostatku podataka o imovinskim prilikama tuženice, majke tužitelja, jer ista nije osobno sudjelovala u ovome postupku, pa se od nje nisu mogli pribaviti svi potrebni podatci, te da se ocu uračunavaju troškovi stanovanja punoljetnog djeteta u zajedničkom kućanstvu u smislu odredbe članka 316. ObZ-a, pa je uzdržavanje tužitelju dosuđeno počevši od podnošenja tužbe dana 23. listopada 2025., budući se sukladno članku 306. ObZ-a uzdržavanje može odrediti samo za vrijeme nakon podnošenja zahtjeva za uzdržavanje. Kako je tužitelj punoljetan, redovno se školuje, ne ostvaruje prihode svojim radom, to je tuženica kao njegova majka dužna doprinositi za njegovo uzdržavanje traženim iznosom i to od 290,00 eura od podnošenja tužbe 23. listopada 2025. do 30. lipnja 2026., a od 1. srpnja 2026. iznos od 319,00 eura, pa ubuduće dok za to budu postojali zakonski uvjeti, sve sa zakonskim zateznim kamatama određenim sukladno odredbi članka 29. stavak 1. i 2. Zakona o obveznim odnosima („Narodne novine“ broj: 53/91,73/91, 3/94, 107/95, 7/96, 112/99 i 35/05, 41/08, 78/15 i 29/18, 126/21, 114/22, 156/22 i 155/23 - dalje ZOO-a) na svaki dospjeli, a neisplaćeni iznos, u roku od 15 dana.

15.  Naime, dužnik koji zakasni s ispunjavanjem novčane obveze duguje osim glavnice i zateznu kamatu opisanu pod točkom I. izreke presude.
 
16.   Slijedom izloženog, a na temelju odredbi članka 290., 281., 282., 290., 291. ObZ-a, odlučeno je kao u izreci presude. Napominje se da je ova odluka donesena temeljem trenutno dostupnih podataka, a u slučaju bitne promjene relevantnih okolnosti, iznos uzdržavanja može biti povećan ili smanjen u postupku i pod uvjetima u članku 430. i 432. ObZ-a. 
   
17.     Odluka o trošku postupka temelji se na odredbi članka 366. ObZ-a, u svezi s člankom 154. stavkom 1. ZPP-a, a odnosi se na trošak zastupanja tužitelja po punomoćniku iz reda odvjetnika, kao jednokratna nagrada u visini od 200 bodova prema Tbr. 7. toč. 3. alineja 1. Tarife o nagradama i naknadi troškova za rad odvjetnika („Narodne novine“ broj: 138/2023), odnosno iznos od 400 eura, budući  vrijednost boda iznosi 2 eura (Tbr. 54. Tarife), što s porezom na dodanu vrijednost od 25 %, koji iznosi 100 eura, čini ukupni iznos od 500 eura, koji iznos je tužitelju i dosuđen kao pod točkom II. izreke presude.

18.  Tužitelj je na dosuđeni trošak potraživao i zatezne kamate na koje ima pravo temeljem odredbi članka 67. stavak 3. u vezi s člankom 30. Ovršnog zakona („Narodne novine“ broj 112/12; izmijenjen i dopunjen u „Narodne novine“ broj: 25/13, 93/14, 55/16, 73/17, 131/20, 114/22 i 06/24 - dalje: OZ), pa mu je zahtjev prihvaćen, a zatezne kamate teku na parnični trošak od dana donošenja prvostupanjske presude, tj. od 27. listopada 2026. pa do isplate po stopi koja je određena člankom 29. ZOO-a.

19.      Slijedom izloženog odlučeno je kao u izreci presude i rješenja. 

U Osijeku, 27. listopada 2026.
                       Sutkinja                                                                                                                                   
                  Jadranka Oroz  







UPUTA O PRAVNOM LIJEKU:

Protiv ove odluke nezadovoljna stranka ima pravo žalbe u roku od 15 dana. Žalba se podnosi pisano putem ovog suda nadležnom županijskom sudu.
Za stranku koja je uredno obaviještena o ročištu za objavu presude rok za žalbu teče od dana objave presude, a za stranku koja nije uredno obaviještena o ročištu za objavu presude rok za žalbu teče od dana primitka pisanog otpravka presude.


DOSTAVITI:
1. Pun. tužitelja
2. Tuženici

